King Kong Song
"King Kong Song" je pjesma švedske pop muzičke grupe ABBA. Pjesmu su napisali Benny Andersson i Björn Ulvaeus, a snimanje je počelo 14. novembra 1973. godine. Rani demo snimak ove pjesme imao je radni naziv "Mr. Sex". U proljeće 1974. godine pjesma je uvrštena na njihov drugi album pod nazivom Waterloo. U švedskom radijskom programu pod nazivom Tio i top, pjesma "King Kong Song" dospjela je na listu najpopularnijih 20. aprila 1974. godine, a u ostala četiri radijska programa dospjela je na četvrto mjesto. Grupa ABBA izvela je pjesmu "King Kong Song" uživo na svojoj prvoj velikoj evropskoj turneji 1974 - 75 godine. Na koncertu u Koncertnoj dvorani u Stockholmu jedan od pjevača počeo je pjevati ovu pjesmu iz pogrešnog dijela, a pola muzičkog sastava ga je slijedilo. Druga polovina pratećih muzičara ABBA-e nastavila je pjesmu kako treba. Sve je završilo u potpunoj pometnji na pozornici, gdje muzičari grupe ABBA nisu uspjeli pravilno završiti pjesmu i jednostavno su prestali svirati. Član grupe Benny Andersson kasnije je u jednom intervjuu rekao da nije baš zadovoljan pjesmom "King Kong Song". U nekim dijelovima svijeta, pjesma "King Kong Song" uvrštena je na B-stranu singla Honey, Honey 1974. godine, a dodana je na B-stranu singla I've Been Waiting for You u Australiji 1975. godine. Pjesma "King Kong Song" objavljena je 1977. godine na A-strani singla u nekim dijelovima svijeta, nakon što je film King Kong premijerno prikazan u kinima. Singl ploča sa ovom pjesmom dostigla je 94. mjesto na listi najpopularnijih singlova u Australiji. Na B-strani je tada bila pjesma "I've Been Waiting for You". U vezi s prikazivanjem filma King Kong u kinima, "King Kong Song" često se puštala na švedskom radiju. Švedski muzički sastav Electric Boys uradio je obradu pjesme "King Kong Song" za kompilacijski album ABBA - The Tribute 1992, gdje su švedski umjetnici interpretirali pjesme grupe ABBA.